Més de 14.500 persones van iniciar tractament l'any passat per addicció a les drogues, prop de la meitat a causa de l'alcohol.
Des de fa més de vint anys, el consum d'alcohol continua provocant la majoria de les demandes de tractament per drogodependències a Catalunya.
Així ho indiquen les darreres dades, corresponents a l'any 2019, del Sistema d'Informació sobre Drogodependències (SIDC), que gestiona la Sub-direcció General de Drogodependències de l'Agència de Salut Pública de Catalunya (ASPCAT).
Segons l' informe publicat amb dades de l'any 2019, a Catalunya es van iniciar un total de 14.528 tractaments per abús o dependència de les drogues en el total de 63 Centres d'Atenció i Seguiment a les drogodependències (CAS), una xifra lleugerament superior a la d'anys anteriors.
A més de l'activitat dels serveis especialitzats, aquest informe de 2019 del SIDC presenta indicadors indirectes relacionats amb el consum problemàtic de drogues i les seves conseqüències.
L'alcohol, amb un 42,2% (6.130 casos), es manté com la droga amb més inicis de tractament.
A més, l'alcohol és la droga que origina més urgències hospitalàries, amb més del 55% del total causades per substàncies psicoactives.
Cal destacar l'important impacte del consum entre les persones joves: un 7% d'aquestes urgències són en menors d'edat i, segons l'enquesta ESTUDES 2018 (1), quasi un de cada tres joves d'entre 14 i 18 anys afirmava haver presentat, en els darrers 30 dies, una intoxicació aguda (31,2% noies i 25,5% nois) i/o haver fet un consum intensiu (2) d'alcohol (35,5% noies i 32,5% nois).
En les dades d'aquesta enquesta s'observa una clara associació entre consums problemàtics d'alcohol (consum intensiu i/o intoxicació en els darrers 30 dies i fer botellón) amb conductes problemàtiques entre els joves (conductes violentes, relacions sexuals sense preservatiu, no recordar accions de la nit anterior, discussions amb la família...).
La segona droga que té més inicis de tractament als serveis especialitzats d'atenció a les drogodependències és la cocaïna, amb gairebé el 24,7% (3.582 casos), mantenint una tendència a l'alça en els darrers quatre anys que la situa amb valors lleugerament inferiors al pic de mitjans de la dècada passada.
Tot i això, al 2019 només un 40,2% d'aquests inicis (1.438 casos) feia tractament per primera vegada, mentre que fa deu anys aquest percentatge era d'un 60% (uns 2.267 casos).
D'altra banda, altres indicadors assenyalen un probable augment del consum i abús de cocaïna els darrers anys, com és l'increment al 2019 d'un 14% del total d'urgències hospitalàries per consum de cocaïna respecte al 2018, o el fet que la cocaïna sigui la segona droga il·legal més decomissada, segons dades facilitades per l'Àrea Central d'Anàlisi de la Criminalitat de la Policia de la Generalitat – Mossos d'Esquadra (PG-ME), dades que indiquen també la disponibilitat al mercat d'aquesta substància.
La tendència a l'alça en el consum es manifestava també en l'enquesta EDADES 2017 (3), on un percentatge més elevat, respecte el 2015, de la població de 15 a 64 anys afirmava que havia consumit cocaïna els dotze darrers mesos (2,9% front el 2,5% del 2015) i en els darrers 30 dies (1,8% front l'1% del 2015).
En els darrers dos anys el cànnabis ha augmentant la demanda de tractament als CAS, i se situa a nivells similars als de 2015.
Amb 2.045 casos, és la tercera droga en demandes d'inici de tractament, amb un 14,1% del total.
Pel que fa a l'heroïna, les peticions de tractament estan estabilitzades des d'inicis dels anys 2000, situant-se en un 10,5% (1.521 casos) de les sol•licituds.
Al 2019 només un 13,6% (207 casos) iniciava tractament per primera vegada, el que explica la baixa incidència de noves demandes.
Finalment, el tabac representa un 3,6% (520 casos) dels inicis de tractament en els serveis especialitzats d'atenció a les drogodependències, però cal tenir en compte que la majoria de tractaments del tabaquisme es realitzen des de l'atenció primària.
Demandes de tractament per gènere i edat
Si s'analitzen les dades en homes i dones per separat, s'observa igualment que l'alcohol és la substància amb més inicis de tractament en ambdós sexes (48,4% en el cas de les dones i 40,3% en el dels homes), seguit per la cocaïna (18,3% les dones i 26,6% els homes).
Pel què fa a les proporcions entre sexes, en el total d'inicis de tractament hi ha un percentatge major d'homes que de dones (3 de cada 4 inicis són d'homes).
Aquesta majoria d'homes es manté quan s'analitzen les drogues per separat, excepte en el cas del tabac, on la proporcionalitat està molt igualada.
Pel què fa a l'heroïna i la cocaïna, la proporció dona/home està més descompensada, ja que arriba a ser d'entre 1 o 2 dones per cada 8 o 9 homes.
Aquesta distribució entre sexes reflecteix el fet que les dones tendeixen a igualar els homes en el consum de drogues legals (alcohol i tabac) o aquelles amb menor rebuig social (cànnabis), fet que també es troba en les enquestes poblacionals i escolars.
Quant a l'edat mitjana de sol•licitud de tractament, varia segons la droga principal.
El cànnabis és la droga per la qual la gent més jove fa inicis de tractament (29 anys, tant en dones com en homes), mentre que les drogues per les quals es demana un tractament amb una edat més avançada són el tabac (52 anys en dones i 53 en homes) i l'alcohol (48 en dones i 47 en homes).
Cal tenir en compte que quasi un 60% del total de persones que inicien tractament tenen entre 31 i 50 anys.
La franja de 41 a 60 anys representa un 44%.
Un dels programes més importants per l'addicció a l'heroïna és el tractament mèdic amb agonistes opiacis.
A finals del 2019 hi havia més de 8.000 persones rebent aquest tractament (majoritàriament amb metadona), una quantitat que es correspon amb una molt bona cobertura.
Atenció als serveis de reducció de danys
Durant l'any 2019 es van atendre 6.729 usuaris als 18 serveis de reducció de danys (SRD), on s'atén a persones que encara no volen, o no poden, iniciar un tractament per la seva addicció.
Aquesta xifra posa de manifest l'accessibilitat i l'alta usabilitat d'aquests serveis, sobretot si s'ubiquen en zones de tràfic i consum, com es veu en els serveis situats en aquestes àrees.
El perfil de les persones usuàries d'aquests serveis revela que són bàsicament consumidores d'heroïna i/o cocaïna, majoritàriament per via parenteral.
El percentatge d'homes arriba al 90% i més del 50% són estrangers (39% europeus).
Moltes d'aquestes persones tenen una situació social precària i, per tant, són altament vulnerables i en situació de risc: un 40% no tenen un allotjament estable (un 30% estan sense llar), un 40% no estan empadronats i un 35% no tenen targeta sanitària.
D'altra banda, 3.561 persones van anar a les 14 sales de consum supervisat que actualment té Catalunya, a fer un total de 183.815 consums que, si no fos per l'existència d'aquests serveis, s'haurien realitzat en espais públics.
Aquest consums són higiènics i segurs, i fan possible prevenir infeccions greus (com la infecció pel VIH i les hepatitis), així com evitar morts per sobredosi.
De fet, l'any 2019 es van produir 224 sobredosis en sales de consum supervisat, deu més que l'any anterior, però cap d'elles va resultar mortal.
La prevenció d'infeccions greus, com el VIH i les hepatitis, en persones que s'injecten drogues depèn en gran mesura d'una bona distribució de material d'injecció higiènica.
En aquest sentit, l'any 2019 es van distribuir més d'1 milió de xeringues estèrils a través de 660 punts d'accés a aquest material.
Informe anual del Sistema d'Informació en Drogodependències (SIDC, 2019)
Infografia: PERFIL DE LES PERSONES QUE INICIEN TRACTAMENT per a cada una de les principals substàncies
(1) ESTUDES 2018: Informe dels resultats per a Catalunya de l'Enquesta estatal sobre l'ús de drogues a l'ensenyament secundari (ESTUDES) 2018.
(2) Consum intensiu: Consum de cinc begudes alcohòliques o més, en el cas dels homes, i de quatre begudes alcohòliques o més, en el cas de les dones, en la mateixa ocasió (s'entén per consumir en la mateixa ocasió prendre-les d'una manera seguida o en un interval aproximat de dues hores).
(3) EDADES 2017: Informe dels resultats per a Catalunya de l'Enquesta domiciliària sobre alcohol i drogues a Espanya (EDADES) 2017.